Botsings op paaie bly 'n groot bekommernis vir almal | Netwerk24
Botsings op paaie bly 'n groot bekommernis vir almal
Deur Devidean Moses 11 September 2018 06:01
Die botsings van die afgelope twee weke is 'n groot bekommernis vir inwoners van Drakenstein.
In hierdie botsings is niemand ernstig beseer nie, maar van die beseerdes is na nabygeleë hospitale gehaas.
Twee vragmotors was Donderdag 29 Augustus in 'n kop-aan-kop-botsing tussen Hugenote-tonnel en die tolplaza op die N1 betrokke.
Volgens Kenny Africa, Wes-Kaapse verkeershoof is niemand ernstig in die voorval beseer. Hoe die ongeluk plaasgevind het, is steeds onduidelik.
Een van die bestuurders is in Paarl-hospitaal behandel, terwyl die ander bestuurder in die Mediclinic Paarl opgeneem is.
In 'n tweede botsing Vrydag 31 Augustus kort ná 12:18 op die hoek van Ambagsvalleistraat en Jan van Riebeeckrylaan, het 'n bakkie vermoedelik in die vragmotor vasgery.
Volgens ooggetuies op die toneel het die vragmotor in die rigting van Jan van Riebeeck gedraai toe die bakkie hom tref. Die twee insittendes van die bakkie is na die hospitaal geneem.
'n Vragmotor het Sondag 2 September in gietende reën om 06:00 naby die pad by Val de Vie glo beheer oor sy voertuig verloor. Die vragmotor het omgekantel. Die Paarl-ambulans is na die toneel ontbied, waarna die bestuurder in Paarl-hospitaal vir ligte beserings behandel is.
Met dié voorval is die verkeervloei vir ure beïnvloed totdat die pad teen 15:20 vir padgebruikers oopgemaak is.
Teen 22:15 het die vragmotor steeds op sy sy op die sypaadjie gelê.
Omstreeks 20:00 Sondag 2 September, het nóg 'n botsing op die Swawelsterd- en Sonstraalpad plaasgevind.
Hierdie keer het die voertuig op sy dak te lande gekom.
Die bestuurder het glo te voet van die toneel gevlug.
Op Maandag 3 September het nog 'n botsing kort ná 03:35 op die N1 oorkant Simonsvlei plaasgevind. Die bestuurder van die voertuig is met ernstige kopbeserings na die hospitaal gehaas.
Bestuurders word aangemoedig om versigtig te ry en moet ten alle tye probeer om ongelukke te voorkom.